**ΙΣΤΟΡΙΑ Ε΄ ΤΑΞΗΣ (07/05/2020) (ΛΥΣΕΙΣ)**

 Αγαπημένα μου παιδιά, αφού διαβάσετε προσεκτικά το **Κεφάλαιο 24** από το βιβλίο της Ιστορίας **με τίτλο «Η κρίση της εικονομαχίας διχάζει τους Βυζαντινούς»**, να κάνετε τις παρακάτω εργασίες.

 ***Σας έχω και το Κεφάλαιο 24 με όλα όσα υπογραμμίσαμε και εξηγήσαμε στη διαδικτυακή μας συνάντηση.***

24. Η κρίση της εικονομαχίας
διχάζει τους Βυζαντινούς

**Ο τρόπος λατρείας των εικόνων διχάζει τους Βυζαντινούς για έναν αιώνα.
Η θρησκευτική αυτή διαμάχη βλάπτει σοβαρά την εκκλησία και το κράτος.
 Η Ζ΄ Οικουμενική σύνοδος ξαναφέρνει ειρήνη στην εκκλησία και στην αυτοκρατορία.**

Στη διάρκεια του 8ου αιώνα η αυτοκρατορία συγκλονίστηκε από σοβαρές ταραχές, οι οποίες δίχασαν τους Βυζαντινούς και έφεραν σε δύσκολη θέση το κράτος. Αιτία τους ήταν οι αποφάσεις των Ισαύρων αυτοκρατόρων Λέοντα Γ΄ και Κωνσταντίνου Ε΄:

* **Να απαγορεύσουν την προσκύνηση και τη λατρεία των εικόνων**.
* **Να υποχρεώσουν τους μοναχούς και τους κληρικούς να υπηρετούν τη στρατιωτική θητεία τους**, πριν δεχτούν το ιερατικό τους αξίωμα.

Οι αποφάσεις αυτές, καθώς και τα διοικητικά μέτρα για την εκκλησία, πάρθηκαν χωρίς προηγούμενη ενημέρωση και διαφώτιση του πληθυσμού. Γι’ αυτό δημιούργησαν **αναταραχή στους κληρικούς και στο λαό και τον χώρισαν σε δυο αντιμαχόμενες παρατάξεις**:

* τους **εικονομάχους**, που στήριζαν τις αποφάσεις του αυτοκράτορα και
* τους **εικονολάτρες,** που υπερασπίζονταν τη λατρεία των εικόνων.

**Και οι δυο πλευρές ήταν ανυποχώρητες και υποστήριζαν με φανατισμό τις απόψεις τους**.

Ο διχασμός αυτός κράτησε έναν περίπου αιώνα και είχε δυσάρεστες συνέπειες για όλους. Στη διάρκειά του **πολλοί άνθρωποι έχασαν τη ζωή τους και άλλοι φυλακίστηκαν ή εξορίστηκαν. Ναοί και μοναστήρια έκλεισαν και πολλές εικόνες, ψηφιδωτά και έργα τέχνης καταστράφηκαν**. Διαταράχτηκαν ακόμη οι σχέσεις ανάμεσα στο Βυζάντιο και τη Δυτική εκκλησία, η οποία τάχτηκε με το μέρος των εικονολατρών.

Ο αυτοκράτορας Λέων Γ΄, που αντιμετώπισε με επιτυχία τους Άραβες κι έσωσε την Πόλη και την αυτοκρατορία, έχασε μεγάλο μέρος της δόξας του και χρεώθηκε αυτή την αναταραχή, που έβλαψε πολύ το βυζαντινό κράτος.

Την εσωτερική αυτή διαμάχη, που έμεινε γνωστή ως **εικονομαχία,** σταμάτησε η Ζ΄ Οικουμενική σύνοδος, την οποία συγκάλεσε η αυτοκράτειρα **Θεοδώρα** (843). Εκεί αποφασίστηκε και έγινε δεκτό από όλους ότι:

«κατά την προσκύνηση των εικόνων η λατρεία τωνπιστών απευθύνεται προς τα εικονιζόμενα ιερά *πρόσωπα και όχι προς την ίδια την εικόνα και τα υλικά από τα οποία αυτή*

*είναι φτιαγμένη».*

Η συμφιλίωση αυτή των χριστιανών και η **αναστήλωση των εικόνων** γιορτάζεται από την εκκλησία μας, με πανηγυρικό τρόπο, την πρώτη Κυριακή των νηστειών του Πάσχα και ονομάζεται**Κυριακή της Ορθοδοξίας.**

**ΕΡΓΑΣΙΕΣ**

1. Γράφω τις 2 αποφάσεις των Ισαύρων αυτοκρατόρων Λέοντα Γ΄ και Κωνσταντίνου Ε΄, που χώρισαν τους Βυζαντινούς σε εικονομάχους και εικονολάτρες.

**Ο Λέοντας Γ΄ και ο Κωνσταντίνος Ε΄ αποφάσισαν:**

**α) Να απαγορεύσουν την προσκύνηση και τη λατρεία των εικόνων.**

**β) Να υποχρεώσουν τους μοναχούς και τους κληρικούς να υπηρετούν τη στρατιωτική θητεία τους, πριν δεχτούν το ιερατικό τους αξίωμα.**

1. Συμπληρώνω τα **κενά** με την **κατάλληλη λέξη**.

 Στη διάρκεια του 8ου αιώνα οι αποφάσεις των Ισαύρων αυτοκρατόρων δημιούργησαν αναταραχή στους **κληρικούς** και στον **λαό** , που τον χώρισαν σε δύο αντιμαχόμενες παρατάξεις: τους εικονομάχους, που στήριζαν τις **αποφάσεις** του αυτοκράτορα και τους εικονολάτρες, που υπερασπίζονταν τη **λατρεία** των εικόνων.

 Ο διχασμός αυτός κράτησε έναν περίπου **αιώνα** και είχε δυσάρεστες συνέπειες για όλους. Στη διάρκειά του πολλοί άνθρωποι έχασαν τη **ζωή** τους και άλλοι **φυλακίστηκαν** ή **εξορίστηκαν**. Ναοί και **μοναστήρια** έκλεισαν και πολλές **εικόνες**, **ψηφιδωτά** και έργα τέχνης καταστράφηκαν. Διαταράχτηκαν ακόμη οι σχέσεις μεταξύ **Βυζαντίου** και Δυτικής **Εκκλησίας**, η οποία τάχτηκε με το μέρος των **εικονολατρών**.

1. Γράφω τη **σωστή λέξη** με **κεφαλαία γράμματα**:
* Ο αυτοκράτορας Λέων Γ΄ αντιμετώπισε με επιτυχία τους **Α Ρ Α Β Ε Σ**
* Η θρησκευτική αυτή διαμάχη έμεινε γνωστή στην ιστορία ως **Ε Ι Κ Ο Ν Ο Μ Α Χ Ι Α**
* Η Σύνοδος που έλυσε το πρόβλημα με τις εικόνες ήταν η Ζ΄ **Ο Ι Κ Ο Υ Μ Ε Ν Ι Κ Η**
* Η αυτοκράτειρα που επανέφερε τις εικόνες ήταν η

**Θ Ε Ο Δ Ω Ρ Α**

* Η αναστήλωση των εικόνων γιορτάζεται την

**Κ Υ Ρ Ι Α Κ Η** της **Ο Ρ Θ Ο Δ Ο Ξ Ι Α Σ**

1. Στον παρακάτω σύνδεσμο **επιλέγω τις σωστές λέξεις** **για να τις σύρω στα κενά**. *Προσοχή: δεν τις επιλέγω όλες, γιατί κάποιες δεν είναι οι σωστές!* Μόλις τελειώσω, **πατάω το τρίτο τετραγωνάκι** και **ελέγχω** αν έσυρα τις σωστές λέξεις στα κενά.

***Καλή επιτυχία!!***

<http://photodentro.edu.gr/v/item/ds/8521/9137>

***Στην επόμενη διαδικτυακή συνάντησή μας, είμαι σίγουρη ότι θα τα θυμάστε καλά, για να προχωρήσουμε παρακάτω!!***